A szerző a könyv megírása idején a Libri Talent Kezdősor írói ösztöndíjprogram támogatásában részesült.

További információ: libri.hu/talent

© Varga Gergő Dániel (mint Reggő Dániel), 2025

© Kertai Zalán, 2025

© Hitel Kiadó, 2025

Grafika Kertai Zalán

ISBN 978-615-6702-88-3

Felelős kiadó Gorácz Anikó

Felelős szerkesztő Tornai Szabolcs

Korrektor Takács Andrea

Nyomdai előkészítés Madarász György

Borítóterv Coverist Studio

Az elektronikus verziót az eKönyv Magyarország Kft. forgalmazza

www.ekonyv.hu

Készítette Takács Gábor

hitelkonyvkiado.hu

Édesanyámnak a rengeteg szeretetért,

Édesapámnak, mert megmutattad az olvasás csodáját.

HÓNAPOK ELNEVEZÉSEI A KÖZÉPKORBAN

Január – Boldogasszony hava

Február – Böjtelő hava

Március – Böjtmás hava

Április – Szent György hava

Május – Pünkösd hava

Június – Szent Iván hava

Július – Szent Jakab hava

Augusztus – Kisasszony hava

Szeptember – Szent Mihály hava

Október – Mindszent hava

November – Szent András hava

December – Karácsony hava

Tartalom

Előszó

Prológus – Fuvall a világvég

Első fejezet

KELET FIAI ELJÖTTEK

Második fejezet

TETEMFA

Harmadik fejezet

KÜLÖNÖS KERESZTELŐ

Negyedik fejezet

VIA DOLOROSA

Ötödik fejezet

AZ ORSZÁGKAPUBAN

Hatodik fejezet

ÉLJEN SOKÁ ENDRE NAGYÚR!

Hetedik fejezet

FONTOS LEVELEK, FONTOS DÖNTÉSEK

Nyolcadik fejezet

HARMADNAPON

Kilencedik fejezet

ÚJ SZELEK FÚJNAK

Tizedik fejezet

AHOL A FÖLDMINDENSÉG FÁRADTAN VÉGET ÉR

Tizenegyedik fejezet

ÁRMÁNY

Tizenkettedik fejezet

LANCEA REGIS

Epilógus – Dukátus

Függelék

Jegyzetek

Köszönetnyilvánítás

Előszó

Izgalmas kaland egy nagyregény megszületésénél bábáskodni. Most, hogy Reggő Dániel tervezett történelmi sorozatának nyitókötete az olvasók elé kerül, úgy hiszem, csaknem olyan izgalommal várom a mű fogadtatását, mint maga a szerző. A Libri Talent programjának köszönhetően az elmúlt időszakban Dani mentora lehettem, így jó okkal tekinthetek optimistán a regény jövőjére. Reményeim szerint a Viking vér – Vazul fiai nemcsak egy új regénysorozat nyitánya, hanem hazánk legígéretesebb történelmiregény-írójának bemutatkozása is.

Mélyen hiszek abban, hogy az íráshoz nélkülözhetetlen képességek java része a tehetségből fakad, és csak kisebb hányadát teszik ki a tanulható mesterfogások. Dani csaknem kész íróként jelentkezett a fiatal tehetségeket felkaroló programra, s már a kezdetekkor is csak azzal tudtam biztatni, hogy egy ilyesfajta mentorálási folyamat tömérdek időt takarít majd meg neki. Hiszen előbb vagy utóbb mindent elsajátítunk, minden fontos következtetésre magunk is rájövünk. De ha valakit idejekorán segítenek, kellő időben látnak el jó tanácsokkal, hamarabb válik szakmájának, hivatásának mesterévé, mint ha minden lépcsőfokon egyedül kellene felbotorkálnia. Ez a lépcső igen magasra vezet, és a Viking vér első kötete meghatározó grádics a sikerhez vezető úton.

Dani merészen egy olyan korszakot választott, amelyről meglepően keveset tudunk. A Szent István királyunk halálát követő zűrzavaros időszakról van szó, túl Orseolo Péter és Aba Sámuel gyilkos trónviszályán. A Vazul fiak éppen hazatérőben vannak Magyarországra, melynek népe sorsdöntő választás előtt áll: továbbhalad-e az istváni, keresztény úton, vagy visszalép a pogány istenek világába, a szabadabb, magyarabb élet vonzó emlékei közé.

Ez történelmünk egyik legmélyebb konfliktusa, a pogánylázadások és a Vazul fiak trónharcainak színpompás, lenyűgöző világa. Reggő Dániel a magyar történelmiregény-írás legnemesebb hagyományait folytatva – komoly kutatómunkára alapozva, kellő felkészültséggel, képzelőerővel és meggyőző írói eszköztárral – vágott neki a hatalmas munkának. Regénysorozatának főhőse, a később Búvár Kund néven ismertté vált titokzatos harcos, akinek merész ötlettel eredeti származást kölcsönöz. De ez a nyitóregény korántsem csak Zotmundról szól. Lapjain megelevenedik a korabeli Magyar Királyság minden jelentősebb karaktere; királyok, vezérek, főpapok, harcosok; magyarok, németek, olaszok, besenyők, bizánciak, varégok, s mindenféle más szerzet. Talán nem árulok el titkot azzal, ha elmondom: Dani munkamódszere azért is volt első pillanattól kezdve szimpatikus számomra, mert úgy érzem, hasonló úton jár, mint én jártam valaha a Hunyadi-sorozat kezdetén. Dani is hatalmas freskót fest, sok száz szereplővel, olyan színes, árnyalt képet nyújt át az olvasónak, amelynek sokszor a részletei is lenyűgözőek, nem csak dinamikája, főbb témái és karakterei.

Jó negyven évvel ezelőtt, siralmasnak találva a magyar történelmi regény műfajának kortárs hajtásait, azt kívántam, bárcsak új szerzők sokasága pótolná be a sok évtizedes lemaradásunkat. A nem kis részben a Hunyadi-sorozat sikerének köszönhető műfaji reneszánsz évről évre újabb nagyszerű írókat és műveket állít középpontba. Bizonyos vagyok benne, hogy Reggő Dániel az ambiciózus és eltökélt fajtából való, olyan szerző, akit tehetséggel, kitartással és tanulni vágyással áldott meg a teremtő, és aki számos maradandó, emlékezetes művel örvendeztet majd meg minket.

Örülök, hogy részese lehettem az első kötet csiszolásának, és remélem, sikerült olyan tanácsokat adnom, melyeket a későbbiekben is hasznosítani tud pályafutása során. A többi már önön múlik, kedves olvasó! Merüljön el a 11. század Magyar Királyságának színpompás, néha felemelő, néha komor, de mindig lenyűgöző világában, és kísérje el útján Zotmundot, bárhová is vezesse őt a sors a jövőben.

Én ott leszek vele!

Bán Mór

Kecskemét, 2025. szeptember 12.

Testvér testvérre

gyilkolva tör,

unokák lánca

széthull lazán,

bárd-kor, kard-kor,

pajzsok bédülnek,

fergeteg-kor, farkas-kor,

fuvall a világvég.

A Völva jövendölése

– Völuspa (Edda)

Prológus

FUVALL A VILÁGVÉG

1.

VALAHOL A FEKETE-TENGEREN,
A. D. 1043, NYÁRKÖZÉP

A roncsok között hánykolódó férfit hínárként fonták körbe a viaszfehér testek. Nem csupán saját medvesúlya húzta a mélység felé, hanem a nyakában egyre többször megkapaszkodó két másik hajótörötté is. A haragvó hullámok vég nélkül zúgtak át a fejük fölött, és minden alkalommal egyre nehezebb volt a tarajos vízfelszínre evickélni. A só csípte Zotmund szemét, kaparta a szájpadlását. Ereje a végét járta.

A hullámokon bukdácsolva egy leszakadt és megfeketedett sárkányfejes hajóorr úszott el a szeme előtt. Ez a Háncshántó hajóorra volt. Zotmund gyakran csüngött fenn piros-fehér csíkos vitorlája és kötélhágcsói között. Odafentről vidáman kacagott, és láblóbálva himbálózott, mert nem volt semmire gondja. Egy emberélettel ezelőtt…